Наталля Пятроўна нарадзілася ў Магілёве. Яе маці выдатна спявала, а бацька іграў на баяне. Яшчэ ў школьныя гады выдатніца займалася грамадскай дзейнасцю, музыкай, паэзіяй, і ў 19 гадоў стала лаўрэатам Рэспубліканскага конкурсу вакалістаў. У 1979 годзе Наталля Пятроўна закончыла Магілёўскі педагагічны інстытут, пазней Беларускі ўніверсітэт культуры (1994 г.), Акадэмію кіравання пры Прэзідэнце Рэспублікі Беларусь (2005 г.). Службовы спіс Наталлі Аўдзеевай вельмі багаты і разнастайны: працавала сакратаром камітэта камсамола Магілёўскага педагагічнага вучылішча, другім сакратаром Цэнтральнага райкама ЛКСМБ горада Магілёва, інструктарам аддзела прапаганды і агітацыі Цэнтральнага райкама КПБ г. Магілёва, загадчыкам аддзела культуры Магілёўскага гарвыканкама, мастацкім кіраўніком – дырэктарам Магілёўскага абласнога тэатра лялек, намеснікам старшыні Магілёўскага гарвыканкама, старшынёй Магілёўскага абласнога камітэта прафсаюза работнікаў культуры; з’яўлялася дэпутатам Палаты прадстаўнікоў Нацыянальнага сходу Рэспублікі Беларусь другога склікання, была намеснікам старшыні Пастаяннай камісіі па адукацыі, культуры, навуцы і навукова-тэхнічным прагрэсе; зараз Старшыня савета спецыяльнага фонду Прэзідэнта Рэспублікі Беларусь па падтрымцы таленавітай моладзі, дэпутат Парламенцкага Сходу Саюза Беларусі і Расіі, член Камісіі па сацыяльнай палітыцы, навуцы, культуры і гуманітарных пытаннях.